Բանգո թափառող շներ։ Մեռած խնձոր

**«Բանգո թափառող շներ։ Մեռած խնձոր»** (ճապ.՝ 文豪ストレイドッグス デッドアップル, *Bungō Sutorei Doggusu Deddo Appuru*), ճապոնական անիմացիոն ֆիլմ, որը 2018 թվականին ստեղծել է Bones ստուդիան։ Ռեժիսորը Տակույա Իգարաշին է, իսկ սցենարը գրել են Կաֆկա Ասագիրին և Յոջի Էնոկիդոն։ Ֆիլմը հիմնված է Կաֆկա Ասագիրիի գրած և Սանգո Հարուկավայի նկարազարդած «Բանգո։ Թափառող շներ» մանգայի վրա։ 

Գործողությունները տեղի են ունենում անիմեի երկրորդ սեզոնի իրադարձություններից հետո․ դետեկտիվների մի խումբ բացահայտում է մի շարք ինքնասպանությունների դեպքեր, որոնք տեղի են ունենում գերբնական ուժեր ունեցող մարդկանց շրջանում։ Ացուշի Նակաջիման և նրա ընկերները փորձում են կանգնեցնել այս դեպքերի մեղավորին՝ Տացուհիկո Շիբուսավա անունով մի տղամարդու։ Ձայնային դերասանների կազմում են Կենսյո Օնոն, Կիշո Տանիյաման, Մամորու Միյանոն, Յուտո Ուեմուրան և Ակիրա Իշիդան։

Ֆիլմի գաղափարը մշակել է Կաֆկա Ասագիրին, որը ցանկանում էր շարունակել պատմությունը 2016 թվականի վերջում հեռուստասերիալի ավարտից հետո։ Թիմի նպատակն էր ստեղծել խորքային սյուժե, որը թեթևակի հիմնված կլինի իրական Տացուհիկո Շիբուսավայի վրա, միաժամանակ պահպանելով ֆիլմի կերպարների դերի ազդեցության հավասարակշռությունը, հատկապես Ացուշի Նակաջիմայի և Չույա Նակահարայի։ Ֆիլմի թեմատիկ երգերը տրամադրել են *Granrodeo*, *Screen Mode* և *Luck Life* խմբերը։ Ֆիլմի հիման վրա Ճապոնիայում հրապարակվել է երկհատորյա մանգա, ինչպես նաև գրվել են երկու լայթ նովել։

Ֆիլմը Ճապոնիայի կինովարձույթի շուկայում հավաքել է ընդհանուր առմամբ 550 միլիոն ''իեն'' (մոտ 4,98 միլիոն ԱՄՆ *դոլար*) և շահել է մի շարք մրցանակներ Newtype ամսագրից, որոնցից ամենահիշարժանը «Թատերական ֆիլմի մրցանակն» է։ Քննադատների արձագանքը հիմնականում դրական է՝ կապված կերպարների դերի մատուցման և վիզուալների հետ, սակայն շատերը նշել են, որ սերիալին նոր ծանոթ հանդիսատեսը դժվարությամբ կհասկանա պատմությունը։

## Սյուժե
Մութ դարաշրջանից վաթսունինը շաբաթ առաջ Յոկոհամայում տեղի ունեցած ամենաարյունալի պայքարը հայտնի էր որպես «Վիշապի գլխի հակամարտություն», որը ներառեց բազմաթիվ կազմակերպություններ և հանգեցրեց 88 զոհի։ Ավարտից մեկ գիշեր առաջ, երբ Օսամու Դազայը դեռ Պորտ Մաֆիայի կազմում էր, նա և Չույա Նակահարան հայտնաբերեցին Տացուհիկո Շիբուսավա անունով մի տղամարդու։ Ներկա ժամանակներում Զինված դետեկտիվների գործակալությունը հրավիրվում է հետաքննելու հարյուրավոր գերբնական ունակություններով մարդկանց ինքնասպանության դեպքերը, որոնք տեղի են ունեցել այն ժամանակ, երբ խորհրդավոր մառախուղը ծածկել է նրանց երկրները։ Հատուկ գործողությունների բաժինը եզրակացնում է, որ այս միջադեպը կապված է Շիբուսավայի հետ, որը այժմ իրեն անվանում է «հավաքորդ»։ Գործակալության գործողությունների մեկնարկից մեկ գիշեր առաջ Ացուշի Նակաջիման անհանգստացնող երազ է տեսնում իր մանկության մասին որբանոցում, որտեղ կա մի դուռ՝ սպիտակ վագրի պատկերով, և որը մառախուղով է պատված։ Նրան արթնացնում է իր սենյակակից Կյոկա Իզումին, ով նույնպես մառախուղի մասին երազ էր տեսել։ Շուտով նրանք հասկանում են, որ Յոկոհաման ամբողջությամբ պատված է խորհրդավոր մառախուղով, և քաղաքում մնացել են միայն գերբնական ունակություններով մարդիկ։

Կյոկան և Ացուշին հանդիպում են իրենց վերադաս Դոպպո Կունիկիդային, որը պարզաբանում է, որ ունակություններով մարդկանց մահերը տեղի են ունեցել այն պատճառով, որ նրանց ունակությունները կենդանացել են և հարձակվել են իրենց տերերի դեմ։ Հետագայում պարզ է դառնում, որ Շիբուսավան ստեղծել է մառախուղը՝ Յոկոհամայում բնակվող շնորհալիներին՝ գերբնական ունակություններով մարդկանց դուրս բերելու համար, նպատակ ունենալով նրանց ունակությունները ավելացնել իր հավաքածուում և միաժամանակ սնուցել մառախուղը։ Նա դաշինք է կնքել Դազայի և Ֆեոդոր Դոստոևսկու հետ։ Կյոկան և Ացուշին կապ են հաստատում կառավարության գործակալ Անգո Սակագուչիի հետ, որը հայտնաբերել էր Գործակալության մյուս շնորհալիներին, որոնք բոլորը պայքարում էին սեփական ունակությունների դեմ։ Երբ Կունիկիդան հեռանում է՝ կռվելու իր «Դոպպո Պոետի» ունակության դեմ, Ացուշին և Կյոկան հանդիպում են մաֆիայի անդամ Ռյունոսուկե Ակուտագավային, որը պայքարում է իր «Ռաշոմոն» ունակության դեմ։ Մինչ յուրաքանչյուրը մենամարտում է իր ունակության հետ, Ացուշին հասկանում է, որ ունակություններին հաղթելու համար պետք է ոչնչացնել իրենց ճակատի մեջ ներդրված գոհարը, և այդպես էլ հաղթում է իր սպիտակ վագրին։ Կյոկան բախվում է իր վախին՝ «Դևերի ձյուն» ունակության հետ միաձուլվելու և մարդասպան մեքենա դառնալու հավանակությանը, ու որոշում է օգտագործել իր ունակությունը մարդկանց փրկելու համար։ Ակուտագավան իր ունակության դեմ պայքարելիս ստիպված է լինում մտածել ոչ ստանդարտ կերպով։ Քանի որ Ացուշին այլևս չի կարող օգտագործել իր ունակությունը, Կյոկան և Ակուտագավան որոշում են միայնակ ուղևորվել դեպի Շիբուսավայի բազա։

Ֆյոդորը գտնում է երկու գոհար․ մեկը կարող է իր տեսադաշտում գտնվող բոլոր շնորհալիներին կանչել իր մոտ, իսկ մյուսը՝ նրանց մահվանից հետո նրանց ունակությունները բյուրեղացնել։ Դազայը, ով իրականում աշխատում էր Շիբուսավայի դեմ, չեղարկում է դրանց ազդեցությունը՝ զրկելով մառախուղը էներգիայի աղբյուրից։ Սակայն, կանխատեսելով սա, Շիբուսավան թունավորված դանակով հարվածում է Դազային՝ մտադիր լինելով գողանալ նրա ունակությունը և Դազային դարձնել «վիշապի» միջուկը՝ բոլոր գերբնական ունակությունների քաոսը, որպեսզի ոչնչացնի Յոկոհաման։ Վիշապը հայտնվելուց հետո քաղաքում ավերածություններ է սկսում։ Լոնդոնում գործող «Ժամացույցի աշտարակի օրդեն» անունով շնորհալիների գործակալությունը Յոկոհամա է ուղարկում կրակային ունակություն ունեցողի՝ քաղաքը վիշապի հետ միասին ոչնչացնելու և դրա տարածումը կանխելու համար։ Սակայն Անգոն կապ է հաստատում Չույայի հետ, ով օգտագործում է իր «Կոռուպցիա» ունակությունը, և հաջողությամբ ոչնչացնում վիշապին ու հարվածում անգիտակից Դազային, ով կանխատեսելով թունավորումը իր ատամի մեջ հակաթույն էր պահել, և հարվածից հակաթույնը դուրս է գալիս և ուշքի բերում Օսամուին։

Ֆյոդորը կտրում է Շիբուսավայի կոկորդը, ինչի շնորհիվ նա վերականգնում է իր կորցրած հիշողությունները, հենց այն պահին, երբ Ացուշին իր մեջ ուժ է գտնում և որոշում է բացել մառախուղում գտնվող սպիտակ դուռը։ Ացուշին հիշում է, որ մանկահասակ տարիքում Շիբուսավան նրան կտտանքների էր ենթարկում՝ իր «վագր» ունակությունը դուրս բերելու համար, որը բոլոր գերբնական ունակությունների հակաթույնն է։ Սակայն կտտանքները հակառակ ազդեցություն տվեցին, և այդ պահից սկսած Ացուշին կորցրեց վերահսկողությունը իր ունակության նկատմամբ՝ վերածվելով վագրի և անցյալում սպանելով Շիբուսավային, որին հետագայում վերակենդանցրել էր Ֆյոդորը։ Չնայած այս տրավմային՝ Ացուշին վերագտնում է իր վագրի կերպարը։ Նա շտապում է Շիբուսավայի բազա՝ արդեն իր ուժերով, մինչ Տացուհիկոն, ավելի հզոր քան երբևէ, վերակենդանանում է Ացուշիի, Կյոկայի և Ակուտագավայի դեմ կռվելու համար։ Երեքով միասին նրանք վերջնականապես հաղթում են Շիբուսավային։ Ֆյոդորը մնում է ստվերում՝ հայտարարելով, որ դեռ չի հասել իր նպատակի իրականացմանը։

## Արտադրություն
Ֆիլմը սկզբում նախատեսված էր որպես *original video animation* (OVA)՝ և ծրագրոված էր դեռ 2016 թվականին, երբ հեռուստասերիալի երկրորդ սեզոնը ավարտվեց։ Kadokawa Dwango ընկերությունը համաձայվեց ֆիլմ ստեղծել։ Սկզբում առաջարկվեց պատրաստել հավաքական ֆիլմ, սակայն հեղինակ Կաֆկա Ասագիրին ցանկացավ գրել նոր սցենար, քանի որ զգում էր, որ երկրպագուները արժանի են ավելի լավին։ Աշխատակազմը մեծ ոգևորությամբ էր սպասում բարդ երկխոսություններին և փորձում էր ստեղծել տեսողական լուծումներ, որոնք կգրավեն հանդիսատեսին։ Աշխատակազմի մի մասը մեկնել էր ճամբար՝ մանրամասները մշակելու նպատակով, որտեղ Ասագիրիին հաստատման նամակ ուղարկելն էլ դժվար էր։ Սյուժեի հիմնական ուշադրությունը կենտրոնացված էր Ացուշիի, Կյոկայի և Ակուտագավայի վրա։ Ֆյոդորի դերակատար Ակիրա Իշիդան նշել է, որ վայելել է կերպարի ավելի մեծ դեր ունենալու զարգացումը: Ացուշիի դերակատար Յուտո Ուեմուրան զարմացել էր ֆիլմի վիզուալների որակից՝ հավատալով, որ Bones ստուդիան բարելավել է իր աշխատանքը, միաժամանակ կատակելով, թե իր կերպարը չափազանց հաճախ է կրկնում գործընկերոջ՝ Կյոկա Իզումիի անունը։ Ուեմուրան հավելել է, որ մեծ պատիվ է համարում շարունակել այս դերը։ Ֆիլմի հակառակորդ Տացուհիկո Շիբուսավայի կերպարը մասամբ հիմնված է նույնանուն գրողի վրա։ Նրա հագուստը և վարսերի ձևավորումը ընտրվել են խորհրդավոր մթնոլորտ ստեղծելու նպատակով։ Արտադրական խումբը հանդիպել է իրական Շիբուսավայի կնոջ՝ Սումիկո Շիբուսավայի հետ՝ կերպարի արվեստային նախագծին նրա հավանությունը ստանալու համար։

Bones-ի թիմը նաև մեկնել ճամբար էր մեկնել՝ արտադրական մանրամասները մշակելու համար։ Նրանց նպատակը ֆիլմ ստեղծելն էր, որը դիտողին կտպավորի բարդ երկխոսությունների միջոցով։ Ֆիլմում կիրառվել է խնձորի մոտիվը, որը տարածված է բազմաթիվ հեքիաթներում, առասպելներում և պատմական գրականության մեջ։ Ասագիրին սյուժեի գաղափարը սկսել էր Դազայի մահվան տեսարանից, և նրանից, թե ինչպես պետք է նա վերակենդանանա պատմության ընթացքում, սակայն երկար ժամանակ մտածել է, թե որն է պետք լինի նրա մահվան պատճառը։ Դազայի կերպարի մշակման մեկ այլ գաղափար կապված էր այն բանի հետ, թե ինչպես նա նախկինում էր վերաբերվում մյուս կերպարներին։ Վերջնական տարբերակում չհայտնված գաղափարներից մեկն առնչվում էր Սականոսուկե Օդայի ժառանգությանը։ Մաֆիայի մահացած անդամը պետք է Ացուշիին փրկեր ապագան տեսնելու իր ունակության շնորհիվ։ Ացուշիի կերպարը և նրա դինամիկան Կյոկայի հետ փոփոխվել էին։ Չնայած Ացուշին ֆիլմի ընթացքում դառնում է ավելի ուժեղ, հեղինակը շեշտել է, որ նրա կերպարի հիմքում մնում է իր սկզբնական բնավորությունը՝ թույլ անձնավորություն լինելու գաղափարը։ Շիբուսավայի գործողությունները սկզբնական սցենարում պետք է ավելի մեծ ազդեցություն ունենային, իսկ նրա ստեղծած գերբնական մառախուղի ուժը պետք է փոխեր Յոկոհամայի տեսքը Ֆեոդոր Դոստոևսկու գործողությունները շփոթեցրել էին ռեժիսոր Տակույա Իգարաշին, քանի որ Ասագիրին յուրօրինակ ձևով էր կառուցել Դազայի և Տացուհիկո Շիբուսավայի փոխազդեցությունները։ Վերջում նա նշել է, որ ֆիլմը տարբերվում է շատ այլ գործերից՝ կենտրոնանալով միստերիաների վրա, օրինակ՝ ինչպես Դազայը փորձեց կանգնեցնել Շիբուսավային՝ նրա հետ դաշինք կնքելով։ Չույա Նակահարայի գործողությունների ազդեցությունը Դազայի հետ առճակատման ժամանակ ստիպել է Ասագիրիին փոփոխել սցենարը, որպեսզի Ացուշիի, Կյոկայի և Ակուտագավայի եռյակը նույնպես կարևոր դեր ունենան։ Յուկիչի Ֆուկուզավայի և Օգայ Մորիի տեսարանը, որտեղ նրանք կռվում են միմյանց ունակությունների հետ, ներշնչված էր Դազայի և Կունիկիդայի դինամիկայից:

## Ծանոթագրություններ

## Արտաքին հղումներ
* Պաշտոնական ճապոնական կայք
* 

Կատեգորիա:2010-ականների ճապոներեն ֆիլմեր
Կատեգորիա:2018 ֆիլմեր
Կատեգորիա:Ճապոնական ֆիլմեր
Կատեգորիա:Ճապոներեն ֆիլմեր
Կատեգորիա:Մարտաֆիլմեր